Na temelju članka 68. Zakona o proračunu („Narodne novine“ broj 87/08, 109/07, 136/12, 15/15) i članka 46. stavka 3. podstavka 21. Statuta Grada Staroga Grada („Službeni glasnik Grada Staroga Grada“ broj: 12/09, 3/10, 4/13, 5/13, 6/18 i 2/20), Gradsko vijeće Grada Staroga Grada, na XXXVII. sjednici održanoj dana 23. prosinca 2020. godine donosi

**P R A V I L N I K**

**o kriterijima, uvjetima i postupku ispravka vrijednosti, otpisu potraživanja, odgodi plaćanja ili obročnoj otplati potraživanja za javna davanja**

OPĆE ODREDBE

Članak 1.

1. Ovim Pravilnikom o kriterijima, uvjetima i postupku ispravka vrijednosti, otpisa potraživanja, odgodu plaćanja ili obročnu otplatu potraživanja za javna davanja (u daljnjem tekstu: Pravilnik) utvrđuju se kriteriji i uvjeti te propisuje postupak za odgodu plaćanja, obročnu otplatu duga, otpis ili djelomičan otpis potraživanja Grada Staroga Grada za javna davanja temeljem Općeg poreznog zakona.
2. Odredbe ovog Pravilnika odnose se na potraživanja s osnove javnih davanja utvrđenih Opih poreznim zakonom (izuzev naknade za koncesiju) odnosno s osnove svih javnih davanja čije je utvrđivanje i/ili naplata i/ili nadzor prema posebnim propisima u nadležnosti Grada Staroga Grada.

Članak 2.

1. Ovaj Pravilnik primjenjuje se na dužnika fizičku i dužnika pravnu osobu.
2. Dužnik fizička osoba u smislu ovog Pravilnika je fizička osoba – građanin.
3. Dužnik pravna osoba u smislu ovog Pravilnika je svaka pravna osoba, fizička osoba – obrtnik i fizičke osobe koje obavljaju samostalnu djelatnost.

Članak 3.

Zahtjev dužnika za odgodu plaćanja, obročnu otplatu duga, otpis ili djelomičan otpis potraživanja sa osnova javnih davanja mora biti obrazložen i podnesen u pisanom obliku na propisanim obrascima, objavljenim na Internet stranici Grada Staroga Grada te se podnosi Jedinstvenom upravnom odjelu.

KRITERIJI I UVJETI ZA ODGODU PLAĆANJA ILI OBROČNU OTPLATU

Članak 4.

Odgoda plaćanja ili obročna otplata duga odobriti će se fizičkim i pravnim osobama prema sljedećim uvjetima:

* ako bi naplata duga u cijelosti predstavljala neprimjerno opterećenje za dužnika, a odgodom plaćanja ili obročnom otplatom duga bi se bitno poboljšala dužnikove mogućnosti otplate duga od kojeg inače ne bi bilo moguće naplatiti cjelokupan iznos,
* odgoda plaćanja ili obročna otplata pravnih osoba odobriti će se ako bi naplata duga u cijelosti dovela do nelikvidnosti pravne osobe odnosno do blokade računa.

Članak 5.

1. Naplata duga na ime javnih davanja može se odgoditi jednokratno najdulje do 12 mjeseci ili se može odobriti plaćanje duga u obrocima do 24 mjesečna obroka.
2. U slučaju zahtjeva za odgodu plaćanja ili obročnu otplatu gdje ukupan iznos potraživanja pravne osobe prelazi 25.000,00 kn, a fizičke osobe – građanina 50.000,00 kn, kao i u slučaju kada se traži odgoda naplate na razdoblje dulje od 12 mjeseci obvezno se dostavljaju sredstva osiguranja naplate.
3. Sredstva osiguranja naplate mogu biti neopoziva garancija banke, založno pravo na nekretninama ili zadužnica (obična ili bjanko).
4. Za vrijeme trajanja odgode i obročne otplate zaračunavaju se zakonske zatezne kamate.

Članak 6.

O odgodi naplate duga i obročnoj otplati duga na temelju pisanog i obrazloženog zahtjeva odlučuje Gradonačelnik odnosno Gradsko vijeće sukladno zakonskim propisima, na prijedlog Jedinstvenog upravnog odjela.

Članak 7.

1. Sa dužnicima čiji je zahtjev odobren zaključuje se upravni ugovor.
2. U slučaju iz članka 5. stavka 2. ovog Pravilnika upravni ugovor se neće zaključiti ako dužnik prethodno ne dostavi jedno od sredstava osiguranja.
3. Ako se dužnik ne pridržava rokova iz odluke o odgodi plaćanja, upravni ugovor će se raskinuti i pokrenuti postupak ovrhe.
4. U slučaju da je protiv dužnika, s kojim je zaključen upravni ugovor, ranije pokrenut ovršni postupak, isti će se obustaviti po zahtjevu dužnika ili po službenoj dužnosti nakon zaključenja upravnog ugovora.
5. U slučaju da je dužniku odobrena odgoda plaćanja ili obročna otplata duga, isti dužnik ne može podnijeti novi zahtjev za odgodu ili obročnu otplatu duga prije isteka roka od 5 (pet) godina od donošenja odluke za prvobitni dug.

KRITERIJI I UVJETI ZA OTPIS ILI DJELOMIČAN OTPIS POTRAŽIVANJA

Članak 8.

1. Otpis ili djelomičan otpis potraživanja sa osnova javnih davanja odobrit će se fizičkim osobama – građanima pod slijedećim uvjetima:
2. Ako dužnik ostvaruje pravo na zajamčenu minimalnu naknadu, odnosno pravo na pomoć za uzdržavanje iz sustava socijalne skrbi ili
3. Ako imovinsko stanje dužnika i punoljetnih članova njegova kućanstva ispunjavaju slijedeće uvjete:
* kada imovina u novčanom obliku podnositelja zahtjeva i punoljetnih članova njegova kućanstva ne prelazi iznos od dvije proračunske osnovice na dan podnošenja zahtjeva po članu njegova kućanstva,
* kada podnositelj zahtjeva odnosno punoljetni članovi njegova kućanstva imaju u vlasništvu stan ili kuću koju koriste isključivo za njihovo stanovanje, te ako imaju u vlasništvu automobil i/ili plovilo čija vrijednost ne prelazi iznos od dvije proračunske osnovice na dan podnošenja zahtjeva,
* kada ukupni dohodak i ukupni primici podnositelja zahtjeva i njihovih punoljetnih članova kućanstva mjesečno ne prelaze po članu kućanstva iznos od jedne proračunske osnovice.
1. Za stjecanje prava na otpis ili djelomičan otpis potraživanja fizička osoba mora ispunjavati kriterij iz točke stavka 1. točka a) ovog članka ili kumulativno kriterije iz stavka 1. točke b) ovog članka.
2. Ukoliko je dužniku – građaninu odobren otpis duga, bez obzira na osnovu nastanka duga, sljedeći zahtjev za otpis duga ne može podnijeti prije proteka roka od 5 (pet) godina od donošenja odluke o otpisu potraživanja za prvobitni dug.

Članak 9.

O otpisu potraživanja iz prethodnog stavka, na temelju pisanog i obrazloženog zahtjeva odlučuje Gradonačelnik odnosno Gradsko vijeće sukladno zakonskim propisima, na prijedlog Jedinstvenog upravnog odjela.

OTPIS POTRAŽIVANJA PO SLUŽBENOJ DUŽNOSTI

Članak 10.

1. Jedinstveni upravni odjel otpisuje potraživanja po osnovi javnih davanja u slijedećim slučajevima:
* ako je ovršenik umro, a nije ostavio pokretnina ni nekretnina iz kojih se može naplatiti dug po osnovi javnih davanja,
* ako postoji pravomoćno rješenje o zaključenju stečajnog postupka nad pravnom osobom,
* ako postoji pravomoćno rješenje o sklopljenoj predstečajnoj nagodbi odnosno pravomoćno rješenje o potvrdi predstečajnog sporazuma kojim je utvrđeno da se dug otpisuje,
* ako postoji pravomoćno rješenje o brisanju iz sudskog registra, ako se u stečajnom postupku nad dužnikom pojedincem ispune pretpostavke za oslobođenje od preostalih obveza propisane zakonom kojim se uređuje stečajni postupak,
* ako postoji sklopljeni izvan sudski sporazum, sudska nagodba na pripremnom ročištu, odnosno po pravomoćnom rješenju suda o oslobođenju od preostalih obveza u postupku stečaja potrošača kojim se utvrđeno da se dug otpisuje,
* ako se u sudskom postupku ili postupku mirnog rješenja spora sklopi nagodba, tražbina će se otpisati kao nenaplativa.
1. Dospjeli dug po osnovi javnih davanja koji na dan 31. prosinca tekuće godine ne prelazi iznos od deset kuna, otpisat će se po službenoj dužnosti.

POSTUPAK ISPRAVKA VRIJEDNOSTI POTRAŽIVANJA

Članak 11.

1. Postupak ispravka vrijednosti potraživanja za iznos otpisa provodi se direktno umanjenjem knjigovodstvenih vrijednosti potraživanja i vlastitih izvora sukladno važećem Pravilniku o proračunskom računovodstvu i računskom planu.
2. Postupak ispravka vrijednosti pokreće Jedinstveni upravni odjel po potrebi tijekom godine kao i prilikom provođenja godišnjeg popisa imovine, obveza i potraživanja Grada.
3. U postupku ispravka vrijednosti i otpisa potraživanja uzima se u obzir sljedeća dokumentacija: analitički knjigovodstveni podaci, pravomoćna rješenja i odluke suda ili drugog nadležnog tijela, interni akti Grada Staroga Grada, službene zabilješke o neutemeljenosti potraživanja kao i nastupu zastare, evidencije o pokrenutim postupcima naplate kao i druga dokumentacija potrebna za utvrđivanje činjenica bitnih za donošenje prijedloga za otpis.

Članak 12.

Odluku o otpisu potraživanja na prijedlog Komisije za popis imovine i obveza donosi gradonačelnik, odnosno Gradsko vijeće sukladno zakonskim propisima.

ZAVRŠNE ODREDBE

Članak 13.

1. Ovaj Pravilnik stupa na snagu 8 (osmog) dana od dana objave u Službenom glasniku Grada Staroga Grada.



REPUBLIKA HRVATSKA

SPLITSKO-DALMATINSKA ŽUPANIJA

GRAD STARI GRAD

***G r a d s k o v i j e ć e***

KLASA: 401-01/20-01/19 PREDSJEDNIK

URBROJ: 2128/03-20-2 GRADSKOG VIJEĆA

Stari Grad, 23. prosinca 2020 godine *Teo Bratanić*